LSK-keeper Magnusson la seg langflat - berømmet Brann for «fair play»-håndteringen
To minutter etter pause spilte Frode Kippe ballen ut over sidelinjen noen meter inne på Branns banehalvdel, da Fredrik Gulbrandsen lå nede.Brann-kaptein Erik Mjelde skulle spille ballen tilbake til LSK-keeper Stefán Logi Magnússon. LSK-keeperen lot ballen sprette, og ballen gikk i mål. - Det er pinlig, jeg har aldri prestert så dårlig på en fotballbane før, så det er klart jeg setter utrolig pris på hvordan Brann håndterte saken. Ikke bare for LSK, men for fotballen i sin helhet, sier LSK-keeper Stefan Logi Magnusson til VG Nett etter kampen. Dermed tok Brann ledelsen 4-2. Det skapte store diskusjoner ute på gressmatta, men etter et par minutter kunne LSK ta avspark. I ren fair play-ånd fikk Björn Bergmann Sigurdarson gå igjennom hele Brann-laget, for å score. - Det sier ikke seg selv at alle hadde gjort slik, sier den islandske keeperen videre. Han står rakrygget i pressesonen og tar fullstendig selvkritikk for å ha startet kampens mest omdiskuterte situasjon.- Var det ikke en selvfølge det de gjorde? - Nei, hvorfor var det det? Det var sterkt gjort av dem. Det er ikke åpenbart at de skulle det i det hele tatt. TV 2-anker Davy Wathne var av samme oppfatning da han så situasjonen i presserommet underveis i kampen, - Det er åpenbart at Mjelde ikke mener å score mål, men å spille den inn til keeper, sier han til VG Nett. - Det er fair play og det er sånn det skal være. Det er forbilledlig løst, selv om Brann ligger der de ligger nå. Når Brann er i ferd med å rote seg vekk i nedrykksstriden vitner den situasjonen om sunne og sterke holdninger, fortsetter Wathne. Den oppfatningen delte også Brann-trener Rune Skarsfjord etter kampen. - Det er en situasjon som ikke skal resultere i mål, men det gjør det. Dommeren kan ikke annullere det så da må vi gjøre det selv. Jeg er glad at vi var standhaftige nok med våre egne verdier og at vi gjør det vi gjør, sier Brann-trener Rune Skarsfjord til VG Nett. Prøvde å redde Brann-keeper Piotr Leciejewski var langt fra enig i måten dette ble gjort på, og kranglet med flere av lagkameratene sine. Etter å ha sett Sigurdarson gå forbi alle sine lagkamerater, gjorde han alt han kunne for å stoppe avslutningen fra islendingen. Men Sigurdarson overlistet keeper, og satte ballen i mål. Deretter fortsatte spillet som normalt. - Jeg kan ikke lese tankene hans, men det virket som om han var uenig. Vi må ha såpass respekt for at noen kommer fra en annen kultur, har en annen historie og mener kollegaen der på den andre siden var uprofesjonell og gjorde en dårlig keeperjobb. Det er nok derfor Leciejewski har inntatt en annen holdning, påpeker Davy Wathne ovenfor VG Nett.De to spesielle målene ble ikke avgjørende for kampen. De øvrige målene i kampen ble scoret før pause, hele fem i tallet. Chukwuma Bentley Akebueze sendte gjestene i føringen etter bare åtte minutter. Et langt oppspill ble headet videre av Kim Ojo på hodet til Bentley. Vingen hadde en enkel jobb med å plassere ballen i lengste hjørne bak Stefan Logi Magnusson. Etter at halvtimen var spilt scoret samme mann et mål av det enklere slaget. Amin Askar og Erik Mjelde gjorde et godt stykke forarbeid før det ble slått inn i feltet. En klarering havnet rett i beina på Bentley som enkelt kunne plassere ballen i det åpne målet bak en utspilt LSK-keeper. Etter dette leverte vertene en imponerende snuoperasjon. Hovedregien hadde LSKs Björn Bergman Sigurdarson. Først sendte han i vei et utagbart straffespark som var limt i krysset før han på hel volley sørget for utligning bare tre minutter før pause. Bare minuttet etter kom kalddusjen. Bentley scoret sitt tredje for dagen etter et innlegg fra høyre. Etter pause handlet det meste om den merkelige Fair Play-situasjonen som oppstod bare minutter etter at dommer Brage Sandemoen blåste i gang 2. omgang. Med dét tok Brann noen ytterst viktige poeng i bunnstriden.
(LSK - Brann 3 - 4) Lillestrøms keeper Stefan Logi Magnusson (31) var langt nede og tok all skyld for at den spesielle «fair play»-hendelsen tidlig i 2. omgang i det hele tatt oppstod.